औरंगाबाद: साउथ बिहार पावर डिस्ट्रीब्यूशन कंपनी लिमिटेड द्वारा अधिसूचना जारी कर औरंगाबाद विधुत आपूर्ति प्रमंडल का विभाजन करते हुए दाउदनगर को नया विधुत आपूर्ति प्रमंडल बनाया गया है। जानकारी देते हुए कार्यपालक अभियंता (आपूर्ति) मृत्युंजय कुमार सिंह ने बताया कि नए सृजित प्रमंडल के अधीन ओबरा, दाउदनगर, रफीगंज, हसपुरा एवं गोह प्रखंड के क्षेत्र के कार्य सम्पादित होंगे। दाउदनगर में संजय कुमार की प्रतिनियुक्ति कार्यपालक अभियंता के रूप में की गयी है।
उन्होंने बताया कि अब इन पांच प्रखंड के उपभोक्ताओं को प्रमंडलीय कार्य के लिए औरंगाबाद आने की जरुरत नहीं पड़ेगी उनके कार्यों के निष्पादन के लिए तरारी पावर हाउस में ही होंगे क्योंकि वहां नया कार्यालय बन गया है। नए विभाजन के बाद विधुत आपूर्ति प्रमंडल औरंगाबाद के अधीन औरंगाबाद, बारूण, नबीनगर, कुटुम्बा के साथ साथ नव सृजित अवर प्रमंडल देव के विधुत आपूर्ति के नियंत्रण की जिम्मेवारी होगी। जबकि मदनपुर की आपूर्ति देव अवर प्रमंडल के अधीन होगी। इसके अतिरिक्त साउथ बिहार पावर डिस्ट्रीब्यूशन कंपनी लिमिटेड में दो नए विधुत आपूर्ति प्रमंडल क्रमशः आरा से काट कर जगदीशपुर एवं भागलपुर ग्रामीण को दो भागों में भागलपुर पूर्वी तथा भागलपुर पश्चिम बनाये गए हैं।